Epäjohdonmukaisten tanssiaiset

**Epäjohdonmukaisten tanssiaiset** (lyhyemmin **Epikset**) on suomalainen, Kuusamon Rukalla järjestettävä musiikki- ja esittävien taiteiden festivaali. Festivaali tunnetaan erityisesti tuotantoonsa liittyvistä ongelmista ja kohuista sekä kunnianhimoisista ohjelmakiinnityksistä.

Festivaalin toteutuksesta vastaa Hyttystilanne ry. Tapahtuman yksi pääjärjestäjistä on tapahtuman ideoija ja taiteellinen johtaja **Mikko Levón**. Hän on vaikuttanut myös Turussa järjestettävien Ilmiö- ja H2Ö-festivaalien järjestäjätiimissä.

Festivaalista on suunnitteilla dokumenttielokuva.

### Ensimmäinen festivaali
Epikset järjestettiin ensimmäistä kertaa elokuussa 2023 Kuusamossa Rukajärven hylätyllä golfkentällä. Jo etukäteen julkisuudessa huomiota kiinnitettiin festivaalin sijaintiin sekä laajaan ja kunnianhimoiseksi luonnehdittuun ohjelmaan. Ennakkotietojen perusteella pääesiintyjiksi oli kiinnitetty muun muassa ulkomaalaiset yhtyeet ja artistit Spiritualized, The Brian Jonestown Massacre, Faust, Ahmed Fakroun, Bernard Butler ja Rozi Plain. Kaikkiaan kiinnitettynä oli noin toistasataa esiintyjää. 

Nelipäiväisen tapahtuman oli määrä toteutua 2.-5.8.2023. Se jouduttiin keskeyttämään tuotannollisten ongelmien vuoksi kolmen ensimmäisen päivän jälkeen.

Ongelmiksi on mainittu muun muassa rajuja muutoksia läpikäynyt aikataulu, sekava ja puutteellinen viestintä yleisölle sekä artisteille, alimitoitettu henkilökunnan resursointi ja vaikeudet saada talkoolaisia. Esimerkiksi pääesiintyjäksi kiinnitetty Spiritualized peruutti tulonsa viime hetkellä, eikä osa artisteista päässyt koskaan esiintymään tapahtumassa.  Festivaalia pyrittiin rakentamaan sen ollessa käynnissä. Haasteita ilmeni myös esimerkiksi lavojen rakentamisessa.

Osa tapahtuman esiintyjistä kritisoi tapahtuman järjestelyjä. Usea kiitteli kritiikistä huolimatta ainutlaatuista yhteishenkeä ja tunnelmaa. Kiitosta sai myös monipuolinen ohjelma. 

Poliisi aloitti heti syksyllä esitutkinnan tapahtuman turvallisuuspuutteisiin liittyen. Myöhemmin poliisi on arvioinut medialle, että tapauksessa tutkitut rikkomukset olisivat "lieviä", eikä juttu etene käräjille. Tapahtuman järjestäjälle tuomittiin sakkoja kokoontumisrikkomuksesta syksyllä 2024. 

Epikset teki ensimmäisenä vuonna rajusti tappiota. Festivaalin taloussotkuja on medialähteiden perusteella selvitelty käräjillä ja velkoja on arvioitu olevan perinnässä jopa "satoja tuhansia" euroja.

Festivaali keräsi joukkorahoituksella syksyllä 2023 rahaa laskuihin. Muun muassa t-paitojen myyntituoton kerrottiin käytettävän tapahtuman laskujen maksuun.

### Epäjohdonmukaisten tanssiaiset osa 2: Ihmeiden hinta
Jatkosta ilmoitettiin joulukuussa 2023. Festivaali esiteltiin nimellä *Epäjohdonmukaisten tanssiaiset osa 2: Ihmeiden hinta*. Festivaali aiottiin järjestää samassa kohteessa kuin ensimmäisellä kerralla. Ehtona festivaalin toteutumiselle kerrottiin lipunmyyntikampanjan toteutuminen. Tekijätiimi lupasi myös, että viime vuoden virheet pyritään välttämään.

Esiintyjiksi tapahtumaan oli ennakkotietojen mukaan neuvoteltu muun muassa Ariel Pink, Flamingods, Memorials, Thee Alcoholics, Dana Gavanski, Early Labyrinth, Inspector Spacetime sekä lukuisia kotimaisia artisteja. Arviolta tapahtumaan oli kiinnitetty yli 60 esiintyjää.**'  

Kampanjatavoitteisiin ei lopulta ylletty [[Mesenaatti (palvelu)|Mesenaatti]]-palvelussa, vaikka keräyksen päättymispäivää siirrettiin useaan kertaan.**'  

Festivaali aiottiin epäonnistuneesta kampanjasta huolimatta järjestää 1.-3.8.2024. Toukokuussa tapahtumaan luvattiin vielä noin 80 esitystä. Tapahtuman pääsylipun suunnittelijaksi kerrottiin sarjakuvataiteilija Tommi Musturi. Tiedot tapahtuman luonteesta ja myytävistä lipuista ovat sittemmin vaihdelleet tapahtuman nettisivuilla useasti. Heinäkuussa festivaali kertoi esimerkiksi olevansa loppuunvarattu. Tapahtuman verkkosivuilla muun muassa tiedotettiin, että tapahtuma toteutetaan pienimuotoisemmin kuin vuonna 2023, eikä esiintyjiä aiota paljastaa etukäteen.

Heinäkuussa Episten virallisilla verkkosivuilla kerrottiin festivaalin pitävän tarkoituksella matalaa profiilia, koska "ympärillä vellova julkisuus on ollut jatkuvaa". Niukasta tiedottamisesta huolimatta tapahtumaan on kohdistunut kiinnostusta. Kuukausi ennen tapahtumaa media kiinnitti huomiota siihen, kuinka festivaalin toteutuksen kannalta keskeisiä lupia oli edelleen hakematta. Niin ikään lippujen hinnoittelu kiinnosti toimittajia. Myös festivaaliviikolla kerrottiin, kuinka Episten tapahtuma-alue oli tyhjillään. 

Ennen festivaalin alkamista sosiaalisessa mediassa alkoi kiertää huhu festivaalin peruuntumisesta. Myöhemmin poliisi vahvisti medioille tiedon siitä, että on kieltänyt tapahtuman järjestämisen. Poliisin mukaan festivaali ei täyttänyt niitä edellytyksiä, jonka perusteella yleisötilaisuus voitaisiin järjestää. Poliisin mukaan päätös koski vain ilmoitettua viikonloppua ja tapahtuma on periaatteessa mahdollista järjestää toisena ajankohtana. Peruuntuneen festivaalin kerrottiin houkutelleen paikalle kuitenkin uteliaita. 

Helsingin Sanomat selvitti useamman festivaalille kiinnitetyn artistin peruneen esiintymisensä ennen tapahtuman alkua. Muissa julkaisuissa artistit ovat kertoneet festivaalin epäselvästä tilanteesta ja heikosta viestinnästä. Myös eri uutismediat ovat kertoneet vaikeuksistaan tavoittaa festivaalin vastuuhenkilöitä.

Episten peruuntumisesta ei tiedotettu virallisia reittejä pitkin kuin vasta festivaalin alkamispäivänä. Festivaalin virallisilla nettisivuilla julkaistiin 1.8.2024 haastattelumuotoinen teksti koskien tapahtumaa. Tekstissä Episten kerrotaan kaatuneen byrokratiaan. Tekstin mukaan jatkoa harkitaan ensi vuodelle, sillä festivaalia on lähestytty yhteistyötarjouksella. Lisäksi tekstistä ilmenee, että tapahtumaa yritettiin viimeisten kuukausien aikana skaalata aina vain pienimuotoisemmaksi. Tekstistä ei käy ilmi haastattelijan tai haastateltavan nimeä. Julkisuudessa on arveltu, että haastateltavana on taiteellinen johtaja **Mikko Levón**. 

## Lähteet

## Aiheesta muualla

* Epäjohdonmukaisten tanssiaisten kotisivut
* Mikko Levónin haastattelu: Epikset. Nyt kutsuu mua Epikset. (Creat.fi 2.6.2023)
* Raportti Epiksiltä: ”Mikko Levón on kuin Ikaros, joka lensi liian korkealle.” (Voima 7.8.2023)
* Ruka voitti hylätyn len­to­ken­tän fes­ta­ri­paik­ka­na, saar­ta­kin tar­jot­tiin – näin mys­ti­ses­ti Mikko Levón jär­jes­tää uusia Epik­siä: "Suuri haa­vee­ni on olla ker­to­mat­ta lain­kaan esiin­ty­jis­tä" (Koillissanomat.fi 3.2.2024)
* Rotosherrat -podcastin haastattelussa Mikko Levón ja Epikset (26.4.2023)
* Tuomo Pirttimaa: Epistä. Ihanaa. (Pohjoinen kulttuurilehti Kaltio, 2023)